Document ID: 32014D0537

DECIZIA 2014/537/PESC A CONSILIULUI
din 3 iulie 2014
privind semnarea și încheierea în numele Uniunii Europene a Acordului dintre Uniunea Europeană și Republica Centrafricană privind modalitățile de transfer către Republica Centrafricană și garanțiile aplicabile persoanelor deținute de operația militară a Uniunii Europene (EUFOR RCA) în cadrul îndeplinirii mandatului acesteia
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 37, coroborat cu articolul 218 alineatele (5) și (6) din Tratatul privind funcționarea Uniunii Europene,
având în vedere propunerea Înaltului Reprezentant al Uniunii pentru afaceri externe și politica de securitate,
întrucât:
(1)
La 10 februarie 2014, Consiliul a adoptat Decizia 2014/73/PESC (1) privind o operație militară a Uniunii în Republica Centrafricană (EUFOR RCA).
(2)
În urma adoptării de către Consiliu, la 14 martie 2014, a unei decizii de autorizare a începerii negocierilor, Înaltul Reprezentant a negociat, în conformitate cu articolul 37 din Tratatul privind Uniunea Europeană, un acord între Uniunea Europeană și Republica Centrafricană privind modalitățile de transfer către Republica Centrafricană și garanțiile aplicabile persoanelor deținute de operația militară a Uniunii Europene (EUFOR RCA) în cadrul îndeplinirii mandatului acesteia (denumit în continuare „acordul”).
(3)
În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Danemarca nu participă la punerea în aplicare a prezentei decizii și nu contribuie, prin urmare, la finanțarea acestei operații.
(4)
Acordul ar trebui aprobat,
ADOPTĂ PREZENTA DECIZIE:
Articolul 1
Prin prezenta decizie se aprobă, în numele Uniunii, Acordul dintre Uniunea Europeană și Republica Centrafricană privind modalitățile de transfer către Republica Centrafricană și garanțiile aplicabile persoanelor deținute de operația militară a Uniunii Europene (EUFOR RCA) în cadrul îndeplinirii mandatului acesteia.
Textul acordului este atașat la prezenta decizie.
Articolul 2
Președintele Consiliului este autorizat să desemneze persoana împuternicită (persoanele împuternicite) să semneze acordul prin care Uniunea își asumă obligații.
Articolul 3
Prezenta decizie intră în vigoare la data adoptării.
Adoptată la Bruxelles, 3 iulie 2014.

Labels: 18
11
15
5